זוראב מנטשאשווילי

זוראב מנטשאשווילי (בגאורגית: ზურაბ მენთეშაშვილი, זוּראבּ מֶנתֶשאשווילי; נולד ב-30 בינואר 1980) הוא כדורגלן עבר גאורגי ששיחק בעמדת הקשר האחורי, ולזכותו 39 הופעות במדי נבחרת גאורגיה.

קריירה 
מנטשאשווילי נולד ברוסתווי שבגאורגיה הסובייטית (אז חלק מברית המועצות וכיום בגאורגיה), והחל את הקריירה שלו במועדון הגאורגי אולימפי רוסתווי, משם עבר לקבוצת ויט ג'ורג'יה טביליסי. כשהיה בן 19 עבר לשחק בלטביה, בשורות הקבוצה הבכירה בליגת העל הלטבית, סקונטו ריגה, עמה זכה בשש אליפויות. מנטשאשווילי שיחק בריגה שבע שנים רצופות, מלבד גיחה לא מוצלחת למועדון הרוסי אלניה ולדיקווקז בשנת 2003. בשנת 2007 עבר לשחק בקבוצת ונטספילס וזכה עמה בשתי אליפויות נוספות.

לקראת עונת 2009/2010 הגיע מנטשאשווילי לישראל, וחתם בקבוצת הפועל תל אביב. מנטשאשווילי הובא לקבוצה על ידי המאמן אלי גוטמן במטרה שיהיה הקשר האחורי המוביל בקבוצה, במקומו של שי אבוטבול שנפצע לקראת תום העונה הקודמת, אך מנטשאשווילי לא הצליח להרשים, והיה זה אביחי ידין הצעיר שתפס את מקומו בהרכב. בסך הכל שותף מנטשאשווילי ב-25 משחקי ליגה במדי הפועל תל אביב, ובתום העונה זכה עמה בדאבל. מנטשאשווילי הבקיע שער אחד במדי הקבוצה, בניצחון 5–1 על ראפיד וינה באצטדיון בלומפילד, במסגרת שלב הבתים של הליגה האירופית, אותו סיימה הקבוצה במקום הראשון.

לקראת עונת 2010/2011 עבר מנטשאשווילי להפועל אשקלון, העולה החדשה לליגת העל. ב-8 בינואר 2011 ערך את משחקו האחרון בישראל, בהפסד הקבוצה 0–2 להפועל תל אביב. מנטשאשווילי סיכם על מעבר להפועל רמת גן, אך לבסוף לא שיחק בקבוצה וחזר לגאורגיה, שם חתם בקבוצת פ.צ. זסטפוני.

בינואר 2013 חזר לקבוצת נעוריו, אולימפי רוסתווי, ולאחר מכן שיחק בקבוצות נוספות בגאורגיה, עד שבשנת 2017 פרש ממשחק פעיל.

מנטשאשווילי הוא שחקנה לשעבר של נבחרת גאורגיה, במדיה ערך 40 הופעות וכבש שער אחד.

תארים
סקונטו ריגה
 אליפות לטביה: 1999, 2000, 2001, 2002, 2003, 2004
 הגביע הלטבי: 2000, 2001, 2002

ונטספילס
 אליפות לטביה: 2007, 2008
 הגביע הלטבי: 2007

הפועל תל אביב
 אליפות ישראל: 2009/2010
 גביע המדינה: 2009/2010

קישורים חיצוניים 

 לי בוץ, זוראב מנטשאשווילי: נעים להכיר? לא בטוח, באתר ynet, 22 ביולי 2009
 ענבל מנור, רוי קין הגיאורגי, באתר וואלה!, 30 ביולי 2009

הערות שוליים

כדורגלנים גאורגים
קשרי כדורגל גאורגים
רוסתווי: כדורגלנים
כדורגלני סקונטו ריגה
כדורגלני אלניה ולדיקווקז
כדורגלני שיניק ירוסלבל
כדורגלני ונטספילס
כדורגלני הפועל תל אביב
כדורגלני הפועל אשקלון
כדורגלני לוקומוטיב טביליסי
כדורגלני נבחרת גאורגיה
כדורגלנים זרים בישראל
ספורטאים זרים בלטביה
ספורטאים גאורגים ברוסיה
ספורטאים גאורגים בישראל
ילידי 1980